b'\n_START_ARTICLE_\nToplota\n_START_PARAGRAPH_\nToplota (Q) je energija, ki ob stiku dveh teles z razli\xc4\x8dnima temperaturama prehaja s telesa vi\xc5\xa1je temperature na telo z ni\xc5\xbejo temperaturo (drugi zakon termodinamike)._NEWLINE_V fiziki pripi\xc5\xa1emo toplotni energiji navadno simbol Q. Toplotno energijo po definiciji mednarodnega sistema enot merimo v joule-ih (izg. d\xc5\xbeul) (J), starej\xc5\xa1e enote za energijo so kalorija (cal) in kilokalorija (kcal)._NEWLINE_\xc4\x8ce nekemu telesu dovajamo toploto (ga segrevamo), se mu notranja energija in temperatura pove\xc4\x8dujeta, z odvajanjem toplote (ohlajanjem telesa) pa zmanj\xc5\xa1ujeta._NEWLINE_Toplote ne moremo izmeriti neposredno, ampak le posredno prek temperaturnih sprememb, ki jih povzro\xc4\x8da.\n_START_SECTION_\nPrenos toplote\n_START_PARAGRAPH_\nToploto lahko prena\xc5\xa1amo na tri na\xc4\x8dine: s prevodom toplote (kondukcijo), s prestopom toplote (konvekcijo) in s sevanjem (radiacijo).\n_START_SECTION_\nPrevod toplote (kondukcija)\n_START_PARAGRAPH_\nJe prenos toplote v trdnih telesih. Prevod poteka, \xc4\x8de se temperatura v telesu spreminja od to\xc4\x8dke do to\xc4\x8dke ali s \xc4\x8dasom.\n_START_SECTION_\nPrestop toplote (konvekcija)\n_START_PARAGRAPH_\nNa povr\xc5\xa1inah trdnih teles, ki jih obdaja fluid (teko\xc4\x8dina ali plin), prestopa toplota na fluid in obratno. Tak\xc5\xa1nemu prehodu toplote re\xc4\x8demo prestop toplote.\n_START_SECTION_\nSevanje (radiacija)\n_START_PARAGRAPH_\nVsa telesa, ki so toplej\xc5\xa1a od absolutne ni\xc4\x8dle, sevajo toplotno energijo. Primer tak\xc5\xa1nega prenosa toplote je prenos toplote v vesolju (vakuum), pri katerem ne sodelujeta ne kondukcija ne konvekcija.'